**Izvještaj o izvršenju budžeta Crne Gore za januar 2023. godine**

**Prihodi budžeta** u januaru 2023. godine iznosili su 167,8 mil. € ili 2,7% procijenjenog BDP-a (6.174,6 mil. €). U odnosu na planirane, ostvareni prihodi veći su za 14,7 mil. € ili 9,6% dok su u odnosu na uporedni period prethodne godine veći za 59,9 mil. € ili 55,6%.

Rast prihoda u posmatranom periodu rezultat je rasta prihoda od poreza na dodatu vrijednost koji je ostvaren u iznosu od 79,8 mil. € i u odnosu na januar 2022. godine veći je za 29,5 mil. € ili 58,8%. U odnosu na planirani nivo, prihodi od poreza na dodatu vrijednost veći su za 14,8 mil. € ili 22,8% što je nastavak trendova iz 2022. godine.

Prihodi od akciza naplaćeni su u iznosu od 17,5 mil. € što je za 1,5 mil. € manje od planiranog. U odnosu na prethodnu godinu, akcize su zabilježile pad od 3,6 mil. € kao rezultat primjene Odluke o umanjenju iznosa akcize na promet bezolovnog benzina i gasnih ulja.

Prihodi od doprinosa naplaćeni su u iznosu od 15,6 mil. € što je u odnosu na plan više za 1,6 mil. € odnosno 3,9 mil. € više u odnosu na januar 2022. godine.

U odnosu na prethodnu godinu, najveći rast zabilježen je kod Ostalih prihoda što je rezultat jednokratne uplate prihoda po osnovu implementacije projekta „Ekonomskog državljanstva“.

**Izdaci budžeta** u januaru 2023. godine iznosili su 114,7 mil. € ili 1,9% procijenjenog BDP-a i u odnosu na planirane niži su za 60,8 mil. € ili 34,6%. U odnosu na posmatrani period prethodne godine, izdaci su manji za 25,8 mil € odnosno 18,4%.

U strukturi ukupne potrošnje, tekući izdaci u januaru ostvareni su u iznosu od 53,3 mil. € što je za 18,6 mil. € ili 25,8% manje od plana dok su kapitalni izdaci iznosili 0,4 mil. €.

U odnosu na isti period prethodne godine, ukupni izdaci manji su prevashodno kao rezultat manjeg ostvarenja u dijelu kapitalnih izdataka i otplate obaveza iz prethodnog perioda.

Uzimajući u obzir ostvarene prihode i izvršene rashode, u januaru mjesecu je ostvaren **budžetski suficit u iznosu od 53,0 mil € odnosno 0,9% BDP-a**.